L-assoċjazzjoni tal-iżviluppaturi qalet li tat struzzjonijiet lill-membri tagħha biex xogħol ta’ skavar ma jibdiex qabel it-8.00 am. L-assoċjazzjoni qalet dan wara ilmenti mill-pubbliku li aktar u aktar f’dawn iż-żminijiet ta’ ansjetà meta ħafna qegħdin id-dar, ma jifilħux għad-damdim mis-siti tal-kostruzzjoni. L-assoċjazzjoni qalet li nnutat li ħafna mill-kuntratturi qed jimxi mal-istruzzjoni tagħha li jevitaw ċertu xogħlijiet storbjużi f’ħinijiet sensittivi tal-ġurnata. Żiedet tgħid li anki hi qed tirraporta lill-awtoritajiet każi ta’ abbuż. Qalet li għamlet proposti konkreti u tistenna li l-ħaddiema fis-settur tal-kostruzzjoni jiġu trattati u mgħejjuna bħal haddiema oħra wara li f’din l-emerġenza qed inaqsu l-ħinijiet tax-xogħol tagħhom.